ทิสโก้ชวนช็อปหุ้นญี่ปุ่น
ทิสโก้จับจังหวะหุ้นญี่ปุ่นปรับฐาน ออกทริกเกอร์ฟันด์ซื้อ ลุ้นบีโอเจออกมาตรการอัดฉีด
20 มิ.ย. 2559

ทิสโก้จับจังหวะหุ้นญี่ปุ่นปรับฐาน ออกทริกเกอร์ฟันด์ซื้อ ลุ้นบีโอเจออกมาตรการอัดฉีด
นายสาห์รัช ชัฎสุวรรณ ผู้อำนวยการสายการตลาด บริษัทหลักทรัพย์จัดการกองทุน (บลจ.) ทิสโก้ เปิดเผยว่า บลจ.ทิสโก้ออกกองทุนเปิด ทิสโก้ เจแปน อิควิตี้ ทริกเกอร์ 8% #11 (TISCOJP11) เสนอขายตั้งแต่วันนี้-22 มิ.ย. 2559 หลังตลาดหุ้นญี่ปุ่นปรับฐานลงแรงในช่วงสัปดาห์ที่ผ่านมา จากเงินเยนแข็งค่าและความกังวลเรื่องอังกฤษจะออกจากการเป็นสมาชิกสหภาพยุโรป (เบร็กซิต) 
“จังหวะที่หุ้นญี่ปุ่นปรับฐานลงมาเป็นช่วงที่เหมาะสมสำหรับเข้าลงทุน เพื่อรออานิสงส์จากการออกมาตรการกระตุ้นของธนาคารกลางญี่ปุ่น (บีโอเจ) ในเดือน ก.ค.นี้ โดย บลจ.ทิสโก้ตั้งเป้าหมายเลิกโครงการ 8% ภายใน 8 เดือน หรือในระยะเวลาใดเวลาหนึ่งหลังจากนั้น” นายสาห์รัช กล่าว
ทั้งนี้ กองทุนเปิด ทิสโก้ เจแปน อิควิตี้ ทริกเกอร์ 8% #11 ลงทุนในหุ้นชั้นนำผ่านกองทุนอีทีเอฟ Nikkei 225 Exchange Traded Fund มูลค่าโครงการ 2,000 ล้านบาท ลงทุนขั้นต่ำ 5,000 บาท 
ด้าน นายมณฑล จุนชยะ ประธานเจ้าหน้าที่การลงทุน บลจ.วรรณ กล่าวว่า การประชุมคณะกรรมการนโยบายการเงิน (กนง.) ในวันที่ 22 มิ.ย.นี้ มีโอกาสที่ กนง.อาจพิจารณาปรับลดอัตราดอกเบี้ยนโยบายลงจากปัจจุบันอยู่ที่ 1.50% เพื่อรักษาส่วนต่างอัตราดอกเบี้ยระหว่างประเทศในภูมิภาคไม่ให้แตกต่างกันมากเกินไปหลังธนาคารกลางอินโดนีเซีย (BI) มีมติลดอัตราดอกเบี้ยอ้างอิงในปัจจุบันและอนาคตลงอีก 0.25% 
อย่างไรก็ตาม หากดอกเบี้ยลดลงจะส่งผลดีต่อการลงทุนในกองทุนอสังหาริมทรัพย์ ความผันผวนของราคาจะน้อยลง ปัจจุบันอัตราการจ่ายเงินปันผลเฉลี่ยของกองทุนอสังหาริมทรัพย์ของไทยอยู่ที่ประมาณ 5.56% ต่อปี สูงกว่าอัตราผลตอบแทนจากพันธบัตรรัฐบาลอายุ 10 ปี ผลตอบแทน 2.34% ต่อปี ข้อมูล ณ วันที่ 31 พ.ค. 2559
คณะกรรมการจัดการลงทุนมีมติจ่ายเงินปันผลกองทุนเปิดวรรณ พร็อพเพอร์ตี้ พลัส ดิวิเดน ฟันด์ (ONEPROP-D) จากกำไรสุทธิผลดำเนินงานวันที่ 1 มี.ค.-31 พ.ค. 2559 ในอัตราหน่วยลงทุนละ 0.1786 บาท ปิดสมุดทะเบียนพักการโอนหน่วยลงทุนเพื่อสิทธิรับเงินปันผลวันที่ 20 มิ.ย. และจ่ายเงินวันที่ 30 มิ.ย. 2559
กองทุนลงทุนอยู่ในกองทุนอสังหาริมทรัพย์ในประเทศ ประเภทกรรมสิทธิ์สัดส่วน 55% และสิทธิการเช่า 45% ปัจจุบันกองทุนมีอัตราการจ่ายปันผลเฉลี่ย 7% โดยผลดำเนินงานตั้งแต่ต้นปี-31 พ.ค. 2559 ผลตอบแทนเฉลี่ย 11.10% สูงกว่าผลตอบแทนของดัชนีเปรียบเทียบเฉลี่ยอยู่ที่ 6.60% 
ภาพ...เอเอฟพี